હવે લાગે છે મારા વિષે થોડું વધારે જણાવું.પિતા શ્રીરતનસિંહજી વકીલ હતા, મુંબઈ મેટ્રિક સુધી ભણેલા. એડવોકેટની પરિક્ષા પાસ કરીને વકીલ બનેલા. દાદા શ્રીમોતીસિંહજી જુના કડાણા સ્ટેટના દીવાનસાહેબ હતા. મૂળ અમે ગુજરાતના પ્રથમ વ્યવસ્થિત રાજા વનરાજ ચાવડાના સીધા જ વંશજો. અમારું માણસા ગામ ત્રીજા વર્ગનું રાજ્ય. ત્રણસો વર્ષ પહેલા વડવાઓ રોયલ વંશમાંથી, મોટાને ગાદી મળે બીજા બાજુ પર નવી કેડી કંડારે એ રીવાજે બાજુ પર ખસી ગયેલા. ૧૮૫૭ની આસપાસ ખંડેરાવ ગાયકવાડના લશ્કરે માણસા ઉપર હુમલો કરેલો પણ માણસાના રજપૂતોએ બહાદુરીથી લડીને એની આણ સ્વીકારેલી નહિ. પિતા વિજાપુરમાં વકીલાત કરતા, વિજાપુરની લાયબ્રેરીના પ્રમુખ પણ હતા. એટલે નાનપણથી વાંચવાનો શોખ વારસામાં મળેલો. પિતા થીઓસોફીસ્ટ અને ખુબ વાચે. મને પણ લગની લાગેલી વાચવાની. ૧૯૫૭ની પહેલી જાન્યુઆરીએ જન્મ(ન્યુ ઈઅર બેબી)વિજાપુરમાં, દસ ધોરણ સુધી વિજાપુરમાં જ ભણ્યો. ગુજરાતી પાઠ્યપુસ્તકમાં કોઈની વાર્તા કે લેખ ભણવા માટે મુકેલો હોય એની ઉપર લેખકનો પરિચય અને બીજા એમણે લખેલા પુસ્તકોનો પણ ટૂંકમાં પરિચય હોય, બસ લાયબ્રેરીમાં જવાનું અને એ લેખકના તમામ શક્ય પુસ્તકો વાચી નાખવાના. ધૂમકેતુ,મુનશી,પન્નાલાલ,પેટલીકર,ર.વ.દેસાઈ,મેઘાણી અને બીજા અનેક લેખકોને વાંચી નાખેલા. કવિતાઓ વાચવાની ઓછી ફાવે. પાંચ થી દસ ધોરણ સુધીમાં જેટલું વાંચ્યું હશે એટલું ફરી નહિ વાંચ્યું હોય.. ક. મા. મુનશી અનેધૂમકેતુ પ્રિય લેખકો. પછી કોમર્સમાં ભણ્યો મહારાજા સયાજીરાવ યુની, બરોડામાં. બરોડા પ્રિય સીટી. હંસા મહેતા લાયબ્રેરીમાં જાઉં ને કોઈ સારી ગુજરાતી નોવેલ હાથમાં આવી જાય તો કોમર્સ જાય બાજુ પર એકી બેઠકે નોવેલ પૂરી. ૧૯૮૨માં લગ્ન, ત્રણ દીકરા, માણસામાં થોડી ખેતી કરી અને પાછો વડોદરે સ્થાયી થયો. શ્વસુરે મુકેલી ફાઈલ પર ૨૦૦૫માં આવ્યો અમેરિકા.. અમે ચાર ભાઈઓ અને એક બહેન. ચાર ભાઈઓના કુટુંબમાં મારા સિવાય, બે વૈજ્ઞાનિક, બે એમ.બી.એ., ત્રણ પી.એચ.ડી., ત્રણ એન્જીનીયર, એક સ્કુલના પ્રીસીપાલ, બે પ્રોફેસર……..વધારે શું લખું? મારા વિષે મારા કરતા મારા લખાણો વધારે કહેશે.